SAF ลั่นปี 66 โตตามเป้า รุกขยายตลาด CLMV รับเทรนด์อุตสาหกรรม
SAF ลั่นปี 66 โตตามเป้า กางแผนลงทุนพัฒนาโครงการคลังสินค้า เดินหน้ารุกขยายตลาด CLMV พร้อมจับตาครึ่งปีหลัง รับภาคอุตสาหกรรมจะฟื้นตัวอย่างเต็มที่
SAF ลั่นปี 66 โตตามเป้า กางแผนลงทุนพัฒนาโครงการคลังสินค้า เดินหน้ารุกขยายตลาด CLMV พร้อมจับตาครึ่งปีหลัง รับภาคอุตสาหกรรมจะฟื้นตัวอย่างเต็มที่
30 มี.ค. 2566

นายพิศิษฐ์ อริยเดชวณิช ประธานเจ้าหน้าที่บริหาร บริษัท เอส.เอ.เอฟ. สเปเชียล สตีล จำกัด (มหาชน) หรือ SAF กล่าว่า แนวโน้มภาคการผลิตของอุตสาหกรรมต่างๆ เช่น อุตสาหกรรมวัสดุก่อสร้าง บรรจุภัณฑ์ และชิ้นส่วนเครื่องจักรกลทางวิศวกรรม จะฟื้นตัวกลับสู่ระดับก่อนที่จะเกิดการแพร่ระบาดของโควิด-19 ในช่วงครึ่งปีหลังของปีนี้เป็นต้นไป
อย่างไรก็ตาม บริษัทพร้อมนำข้อได้เปรียบเชิงการแข่งขันและศักยภาพการดำเนินธุรกิจในฐานะเป็นหนึ่งในผู้นำธุรกิจเหล็กกล้าเกรดพิเศษคุณภาพระดับโลก โดยเป็นตัวแทนจำหน่ายเพียงรายเดียวจากผู้ผลิตชั้นนำจากประเทศเยอรมนี เพื่อเข้าไปช่วยพัฒนาศักยภาพการแข่งขัน รวมถึงขับเคลื่อนภาคอุตสาหกรรมไทยให้เติบโตต่อไป
ทั้งนี้ บริษัทเดินหน้าแผนการลงทุนโดยอยู่ระหว่างการพัฒนาโครงการคลังสินค้าแห่งใหม่ เพื่อเพิ่มความจุคลังสินค้าเป็น 4,000 ตัน ถือเป็นการเสริมประสิทธิภาพการบริหารจัดการคลังสินค้าให้ดียิ่งขึ้น สอดรับแผนเชิงกลยุทธ์ของ SAF ในการมุ่งขยายโอกาสทางธุรกิจไปสู่ตลาดในกลุ่มประเทศ CLMV และแผนเพิ่มการให้บริการอบชุบระบบไนไตรดิ้งที่ทำให้บริษัทสามารถตอบสนองต่อความต้องการของลูกค้าได้อย่างครอบคลุมมากยิ่งขึ้น รองรับกับการฟื้นตัวของกิจกรรมการผลิตของภาคอุตสาหกรรมผู้ผลิตชิ้นส่วนยานยนต์ ผู้ผลิตวัสดุก่อสร้าง บรรจุภัณฑ์ และชิ้นส่วนเครื่องจักรกลทางวิศวกรรมที่จะทยอยปรับตัวดีขึ้นตามลำดับ
“โดยประเมินว่าภาคอุตสาหกรรมจะฟื้นตัวอย่างเต็มที่ในช่วงครึ่งปีหลังเป็นต้นไป ส่งผลดีต่อ SAF ที่จะขยายตัวอย่างเด่นชัดขึ้น รวมถึงแผนงานขยายตลาดในกลุ่ม CLMV ส่งผลให้ภาพรวมทั้งปีเติบโตได้ตามเป้า” นายพิศิษฐ์ กล่าว